IL-KTIEB TAL-PROFETA ĦABAKKUK Ħarsa ħafifa lejn il-ktieb Mit-tliet kapitli ta' dan il-ktieb, l-ewwel tnejn huma rapport ta' djalogu bejn il-profeta u Alla. Ħabakkuk hu ddisturbat ħafna mill-inġustizzja u l-ħażen tal-belt ta' Ġuda. Igerger għal Alla li bħal donnu qed iħalli kollox għaddej. Meta Alla jwieġbu li kien se jikkastiga lill-poplu ta' Ġuda billi jħallihom jaqgħu taħt idejn il-Babiloniżi, il-profeta juri li ma jaqbilx. Din id-darba jgerger dwar l-atteġġjament ta' Alla li jrid jikkastiga lill-poplu ta' Ġuda permezz ta' nies li huma eħżen minnhom. Fiż-żmien meta l-profeta Ħabakkuk kien qed jaqdi l-missjoni tiegħu, għall-ħabta tas-seklu QK, l-Imperu Babiloniż kien qed jinfirex b'ħeffa kbira. Il-ġnus kollha kienu qed isofru ħafna minn dawn il-ħakkiema vjolenti. Alla jfiehem lill-profeta li għall-Babiloniżi wkoll għad jasal il-mument tal-kastig. Il-ġid, l-artijiet, il-poter, miksuba bil-vjolenza, kollox għad jinqered fin-nar tal-korla ta' Dak li jista' kollox. L-aħħar kapitlu tal-ktieb jieħu xejra oħra. Il-profeta jgħanni innu ta' tifħir lil Alla għall-ħwejjeġ kbar li għamel mal-poplu tiegħu, u jistqarr il-fidi qawwija u dejjiema tiegħu fl-għajnuna li ma tonqos qatt. Mulej, waslet f'widnejja l-fama tiegħek, mill-għemil tiegħek jiena bżajt, Mulej. Sa ftit snin oħra ġeddu, sa ftit snin oħra għarrfu! Fil-korla, ġib quddiem għajnejk il-ħniena. Alla ġej minn Teman, mill-muntanja Faran ġej il-Qaddis. Sebħu jiksi s-smewwiet, foħritu timla l-art ( , - ). It-taqsim tal-ktieb It-tgergir ta' Ħabakkuk u t-tweġibiet ta' Alla ( , — , ) Kundanna tal-ħżiena ( , - ) It-talba ta' Ħabakkuk ( , - )